《龙渊放龟》
明代·张穆

神物安所处，固知非凡喧。具仅方寸质，顾视灵气存。

静观万物性，有志安可樊。北山高千仞，滀泄无尽源。

携之入众壑，独此纷潺湲。菖蒲碧茸茸，奇瀑相飞翻。

龟动怀袖中，欲语不得言。心知意有在，纵之情所敦。

仆子痴顾惜，追叹不复援。浮沉下喷薄，矫首若弗谖。

相期荷叶上，莫重一时恩。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。